Projektas

VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

Dėl LABDARAI IR PARAMAI SKIRTO MAISTO TVARKYMO aprašo patvirtinimo

20 m. d. Nr.

Vilnius

Vadovaudamasis 2002 m. sausio 28 d. Europos Parlamento ir Tarybos reglamentu (EB) Nr. 178/2002, nustatančiu maistui skirtų teisės aktų bendruosius principus ir reikalavimus, įsteigiančiu Europos maisto saugos tarnybą ir nustatančiu su maisto saugos klausimais susijusias procedūras (OL 2004 m. specialusis leidimas, 15 skyrius, 6 tomas, p. 463), su paskutiniais pakeitimais, padarytais 2014 m. gegužės 15 d. Europos Parlamento ir Tarybos reglamentu (ES) Nr. 652/2014 (OL 2014 L 189, p. 1), 2004 m. balandžio 29 d. Europos Parlamento ir Tarybos reglamentu (EB) Nr. 852/2004 dėl maisto produktų higienos (OL 2004 m. specialusis leidimas, 13 skyrius, 34 tomas, p. 319) su paskutiniais pakeitimais, padarytais 2009 m. kovo 11 d. Europos Parlamento ir Tarybos reglamentu (EB) Nr. 219/2009 (OL 2009 L 87, p. 109), 2004 m. balandžio 29 d. Europos Parlamento ir Tarybos reglamentu (EB) Nr. 853/2004, nustatančiu konkrečius gyvūninės kilmės maisto produktų higienos reikalavimus (OL 2004 m. specialusis leidimas, 3 skyrius, 45 tomas, p. 14), su paskutiniais pakeitimais, padarytais 2014 m. spalio 27 d. Komisijos reglamentu (ES) Nr. 113/2014 (OL 2014 L 307, p. 28), 2004 m. balandžio 29 d. Europos Parlamento ir Tarybos reglamentu (EB) Nr. 854/2004, nustatančiu specialiąsias gyvūninės kilmės produktų, skirtų vartoti žmonėms, valstybinės kontrolės taisykles (OL 2004 m. specialusis leidimas, 3 skyrius, 45 tomas, p. 75), su paskutiniais pakeitimais, padarytais 2014 m. birželio 13 d. Komisijos reglamentu (ES) Nr. 633/2014 (OL 2014 L 175, p. 6), iš dalies Lietuvos Respublikos maisto įstatymu, Lietuvos Respublikos labdaros ir paramos įstatymu ir siekdamas mažinti maisto švaistymą ir kad būtų užtikrinta, kad labdarai ir paramai skirtas maistas būtų saugus vartoti:

1. T v i r t i n u pridedamą Labdarai ir paramai skirto maisto tvarkymo aprašą.

2. P a v e d u:

2.1. įsakymo vykdymą Valstybinės maisto ir veterinarijos tarnybos teritorinėms valstybinėms maisto ir veterinarijos tarnyboms;

2.2. įsakymo vykdymo kontrolę Valstybinės maisto ir veterinarijos tarnybos direktoriaus vyriausiajam patarėjui.

3. N u s t a t a u, kad šis įsakymas įsigalioja 2016 m. rugsėjo 1 d.

4. P r i p a ž į s t u netekusiu galios Valstybinės maisto ir veterinarijos tarnybos direktoriaus 2002 m. sausio 31 d. įsakymą Nr. 62 „Dėl produktų, kurių vartojimo terminas pasibaigęs, teikimo labdarai tvarkos patvirtinimo“.

Direktorius

PATVIRTINTA

Valstybinės maisto ir veterinarijos tarnybos

direktoriaus 2016 m. d.

įsakymu Nr. B1-

LABDARAI IR PARAMAI SKIRTO MAISTO TVARKYMO APRAŠAS

I SKYRIUS

BENDROSIOS NUOSTATOS

1. Labdarai ir paramai skirto maisto tvarkymo aprašas (toliau – Aprašas) nustato bendruosius reikalavimus labdarai ir paramai skirto maisto tvarkymui.

2. Aprašas taikomas labdarai ir paramai skirto maisto tvarkymo subjektams.

3. Už labdarai ir paramai skirto maisto saugą ir kokybę atsakingi labdarai ir paramai skirtą maistą tiekiantys ir paramą gaunantys maisto tvarkymo subjektai.

4. Apraše vartojamos sąvokos:

4.1. Labdarai ir paramai skirtas maistas – maistas, tiekiamas labdaros ar paramos gavėjui, vadovaujantis Lietuvos Respublikos labdaros ir paramos įstatymu.

4.2. Labdarai ir paramai skirto maisto tvarkymo subjektas – maisto tvarkymo subjektas, tvarkantis labdarai ir paramai skirtą maistą ir jį tiekiantis labdaros ar paramos gavėjui.

4.3. Kitos Apraše vartojamos sąvokos atitinka Europos Sąjungos ir Lietuvos Respublikos teisės aktuose vartojamas sąvokas.

II SKYRIUS

REIKALAVIMAI LABDARAI IR PARAMAI SKIRTAM MAISTUI IR SU MAISTU BESILIEČIANTIEMS GAMINIAMS IR MEDŽIAGOMS

5. Labdarai ir paramai gali būti tiekiamas visas maistas, išskyrus Aprašo 12 punkte nurodytus produktus.

6. Labdarai ir paramai skirtas maistas turi atitikti maisto saugą ir kokybę reglamentuojančių teisės aktų reikalavimus, išskyrus 9 punkte numatytas išimtis.

7. Labdarai ir paramai skirtas maistas turi būti saugus vartoti.

8. Labdarai ir paramai skirtam maistui pakuoti ir kitaip su juo liestis turi būti naudojami tik tam tikslui skirti, nekenkiantys žmonių sveikatai ir atitinkantys teisės aktų nustatytus reikalavimus su maistu besiliečiantys gaminiai ir medžiagos.

9. Labdarai ir paramai išimtinai gali būti perduodamas:

9.1. supakuotas maistas, paženklintas „Geriausias iki ...“ po nurodytos datos pagal Aprašo priede pateiktas rekomendacijas, tačiau neviršijant jose nustatyto rekomenduojamo termino pratęsimo. Už labdarai ir paramai skirto maisto termino pratęsimą pagal Aprašo priede pateiktas rekomendacijas atsakingi labdarai ir paramai skirtą maistą tiekiantys ir paramą gaunantys maisto tvarkymo subjektai;

9.2. neatitinkantis ženklinimo reikalavimų, klaidingai paženklintas maistas. Tuo atveju labdaros gavėjui turi būti pateikta ištaisyta ir teisinga privaloma ženklinimo informacija;

9.3. maistas, neatitinkantis kokybės standartų, neperrūšiuoti vaisiai ir daržovės;

9.4. maistas, kurio pakuotės pažeidimai negali turėti įtakos maisto saugai;

9.5. grąžintas iš kitų maisto tvarkymo subjektų, konfiskuotas, sulaikytas, iš eismo įvykio vietos surinktas vežtas supakuotas maistas ir kt. maistas, kurį tiekti labdarai ir paramai leidžia Valstybinės maisto ir veterinarijos tarnybos (toliau – VMVT) atsakingi pareigūnai, įvertinę jo saugą, išskyrus gyvūninį maistą;

9.6. viešojo maitinimo įmonių produkcija, laikantis Lietuvos higienos normoje HN 15:2005 „Maisto higiena“, patvirtintoje Lietuvos Respublikos sveikatos apsaugos ministro 2005 m. rugsėjo 1 d. įsakymu Nr. V- 675 „Dėl Lietuvos higienos normos HN 15:2005 „Maisto higiena“ patvirtinimo“, jai nustatytų maisto tvarkymo reikalavimų. Atvėsintas karštas maistas gali būti patiekiamas labdarai ir paramai ne ilgiau kaip 24 valandas nuo pagaminimo ir laikant jį ne aukštesnėje kaip +4 °C temperatūroje.

10. Pradinio maitinimo kūdikių mišiniai gali būti tiekiami labdarai ir paramai tik vadovaujantis Lietuvos higienos normos HN 107:2013 „Specialios mitybinės paskirties maisto produktai“, patvirtintos Lietuvos Respublikos sveikatos apsaugos ministro 2001 m. gruodžio 22 d. įsakymu Nr. 666 „Dėl Lietuvos higienos normos HN 107:2013 „Specialios mitybinės paskirties maisto produktai“ patvirtinimo“, 26.8 ir 26.9 papunkčiuose nustatyta tvarka.

11. Labdarai ir paramai negali būti tiekiami:

11.1. maisto produktai, paženklinti „Tinka vartoti iki ...“, po nurodytos datos;

11.2. alkoholiniai gėrimai;

11.3. namuose pagaminti maisto produktai;

11.4. maisto produktai, kurių pakitusi pakuotė gali turėti įtakos jo saugai (pvz., surūdijusios konservų dėžutės);

11.5. jūros gėrybės (moliuskai, vėžiagyviai);

11.6. gyvūniniai maisto produktai, paženklinti „Geriausias iki ...“, po nurodytos datos išskyrus medų.

12. Sudėtingais ir neaiškiais atvejais maistą tiekti labdarai ir paramai leidžia VMVT atsakingi pareigūnai, įvertinę jo saugą.

III SKYRIUS

REIKALAVIMAI LABDARAI IR PARAMAI SKIRTO MAISTO TVARKYMO SUBJEKTŲ VEIKLAI

13. Vadovaujantis Maisto tvarkymo subjektų patvirtinimo ir registravimo reikalavimais, patvirtintais 2008 m. spalio 15 d. Valstybinės maisto ir veterinarijos tarnybos direktoriaus įsakymu Nr. B1-527 „Dėl Maisto tvarkymo subjektų patvirtinimo ir registravimo reikalavimų patvirtinimo“, Labdaros ir paramos fondai, Paramos maisto produktais teikimo iš Europos pagalbos labiausiai skurstantiems asmenims fondo maisto produktų dalijimą vykdančios rajonų savivaldybių administracijos, seniūnijos, kitos labdarą ir paramą teikiančios organizacijos, taip pat labdaros valgyklos, kiti fiziniai ir juridiniai asmenys, reguliariai vykdantys veiklą su labdarai ir paramai skirtu maistu:

13.1. darantys tiesioginę įtaką maisto saugai ir kokybei (maisto produktų gamybos, viešojo maitinimo, sandėliavimo, fasavimo, pakavimo ir kt.) turi gauti maisto tvarkymo subjekto patvirtinimo pažymėjimą;

13.2. nedarantys tiesioginės įtakos maisto saugai ir kokybei (tik išdalijantys supakuotą maistą labdaros gavėjams ir kt.) turi savo veiklą registruoti.

14. Kai vykdoma veikla, susijusi su gyvūniniu maistu, kuriam nustatyti temperatūros režimai, fiziniam ar juridiniam asmeniui suteikiamas veterinarinis patvirtinimas vadovaujantis Gyvūninio maisto tvarkymo subjektų veterinarinio patvirtinimo ir registravimo tvarkos aprašo, patvirtinto Valstybinės maisto ir veterinarijos tarnybos direktoriaus 2005 m. gruodžio 30 d. įsakymu Nr. B1 -738 „Dėl Gyvūninio maisto tvarkymo subjektų veterinarinio patvirtinimo ir registravimo tvarkos aprašo patvirtinimo“ (toliau – Gyvūninio maisto tvarkymo subjektų veterinarinio patvirtinimo ir registravimo tvarkos aprašas), reikalavimais.

15. Labdarai ir paramai skirtas maistas visuose tiekimo etapuose turi būti tvarkomas laikantis bendrųjų ir specialiųjų maisto produktų higienos reikalavimų, kurie nustatyti Europos Sąjungos ir Lietuvos Respublikos teisės aktuose.

16. Prieš tiekiant labdarai ir paramai maistą, labdarai ir paramai skirto maisto tvarkymo subjektai turi įvertinti produktų partijos vientisumą, ar nepažeista produkto pakuotė, ar nesimato išorinių fizinių pakitimų, ar saugojimo metu buvo užtikrintos laikymo sąlygos (temperatūra, drėgmė ir kt.).

17. Labdarai ir paramai skirto maisto tvarkymo subjektai turi saugoti labdaros ir paramos teikimo sutartis, labdarai ir paramai skirto maisto priėmimo ir perdavimo dokumentus, užtikrinant jų atsekamumą iki galimo labdarai ir paramai skirto maisto suvartojimo laikotarpio pabaigos.

18. Labdarai ir paramai skirto maisto tvarkymo subjektai turi kuo greičiau perduoti labdarai ir paramai skirtą maistą labdaros ir paramos gavėjams, taip pat turi taikyti sandėlio prekių rotaciją ir užtikrinti, kad jame neužsiliks maisto, kuris galėtų tapti nebetinkamas naudoti.

19. Gyvūninis maistas, kuriam nustatytas žemos temperatūros laikymo režimas, turi būti laikomas šaltuosiuose sandėliuose, vadovaujantis Gyvūninio maisto tvarkymo subjektų veterinarinio patvirtinimo ir registravimo tvarkos aprašo nustatyta tvarka, išskyrus labdarai ir paramai skirto maisto perdavimo (išdalinimo) labdaros ir paramos gavėjams etapą, kai gyvūninis maistas laikomas maisto tvarkymo subjekto patalpose ne ilgiau kaip 24 valandas.

20. Maistas, kuriam nustatyti laikymo temperatūros režimai, į labdaros produktų paketą turi būti dedamas prieš pat išdalijimą (bet ne anksčiau kaip prieš 1 val.), kad maistas nesugestų, ir apie tai būtina įspėti labdaros ir paramos gavėjus.

21. Priimantys labdarai ir paramai skirtą maistą subjektai, laikydamiesi bendrųjų ir specialiųjų maisto produktų higienos reikalavimų, gali jį perpakuoti, perfasuoti ar perrūšiuoti, tačiau privalo užtikrinti privalomos maisto produktų ženklinimo informacijos pateikimą labdaros gavėjui.

22. Labdarai ir paramai skirto maisto tvarkymo subjektai, prieš priimdami maistą po „Geriausias iki ...“ datos, turi įsitikinti, ar tinkamomis sąlygomis jis buvo laikytas, įvertinti produktų pakuotės ir paties maisto būklę. Jei kyla abejonių dėl maisto saugos ir kokybės, būtina atlikti laboratorinius tyrimus maisto saugos ir kokybės rodikliams, nurodytiems Aprašo priede pateikiamose rekomendacijose (toliau – Rekomendacijos), įvertinti.

23. Tiekiant maistą, paženklintą „Geriausias iki ...“, po nurodytos datos labdaros ir paramos gavėjui, privaloma ant pakuotės pateikti aiškią nuorodą, kad produkto realizacijos laikas yra pratęstas, ir suteikti galimybę nepageidaujantiems jo atsisakyti.

24. Jei maistas yra sušaldytas, tai galutiniam vartotojui rekomenduojama jį tiekti taip pat sušaldytą. Jei maisto vartojimo instrukcijoje nurodyta, kad maistas gali būti atitirpintas ar dalinai atitirpintas, tada būtina pateikti nuorodą, kad produktas turi būti suvartotas per parą nuo atitirpinimo ir negali būti pakartotinai užšaldomas.

25. Labdaros valgyklos, priimančios iš kitų labdarai ir paramai skirto maisto tvarkymo subjektų maistą, kurio vartojimo terminas „Tinka vartoti iki ...“ yra paskutinės dienos, turi jį ar iš jo pagamintą patiekalą patiekti vartotojams per parą nuo termino pabaigos.

26. Labdaros valgyklos, priimančios iš kitų labdarai ir paramai skirto maisto tvarkymo subjektų maistą, kurio vartojimo terminas „Geriausias iki ...“ buvo pratęstas, vadovaujantis Rekomendacijomis, turi jį ar iš jo pagamintą patiekalą patiekti vartotojams iki Rekomendacijose nustatyto termino pabaigos.

27. Savanoriai, liečiantys tik supakuotą maistą ir nesantys darbo ar kitais santykiais susiję su labdarai ir paramai skirto maisto tvarkymo subjektais, turi laikytis asmens higienos ir dėvėti tinkamus, švarius, ir kur reikalinga, darbo drabužius. Prieš pradėdami darbą su maistu, savanoriai turi pasirašytinai patvirtinti, kad neserga ar nėra nešiotojai tokių ligų, kurios gali būti perduodamos per maistą ar kurios gali susargdinti, pavyzdžiui, neturi infekcinių žaizdų, odos uždegimų, opų ar neviduriuoja. Labdarai ir paramai skirto maisto tvarkymo subjektai turi savanorius pasirašytinai supažindinti su pagrindinėmis maisto tvarkymo higienos taisyklėmis.

IV SKYRIUS

BAIGIAMOSIOS NUOSTATOS

28. VMVT teritorinės valstybinės maisto ir veterinarijos tarnybos kontroliuoja Aprašo reikalavimų laikymąsi.

29. Labdarai ir paramai skirto maisto tvarkymo subjektai, pažeidę Aprašo nuostatas, atsako Lietuvos Respublikos teisės aktų nustatyta tvarka.

______________

Labdarai ir paramai skirto maisto tvarkymo aprašo

priedas

MAISTO, PAŽENKLINTO „GERIAUSIAS IKI ...“, PO NURODYTOS DATOS VERTINIMO IR TERMINŲ PRATĘSIMO REKOMENDACIJOS

Produktų grupė	Produktų savybės	Galimi gedimo požymiai, dėl kurių produktai negali būti tiekiami rinkai	Rekomenduojami laboratoriniai tyrimai gedimo požymiams nustatyti	Rekomenduojamas termino pratęsimas
Labai ilgo galiojimo maisto produktai
Makaronai	Džiovinti	Kartus, pelėsių skonis	Jusliniai tyrimai	Iki 2 mėn.
Arbata, kava, kakava ir kiti panašūs produktai gėrimams ruošti	Užteršta aruodiniais kenkėjais, pakitęs kvapas ir skonis	Jusliniai tyrimai

Grūdai ir pseudo grūdai, ankštiniai bei jų produktai, krakmolas	Sausi, birūs	Drėgnos, užterštos aruodiniais kenkėjais, pakitęs kvapas ir skonis	Užkrėstumas aruodiniais kenkėjais, jusliniai tyrimai, drėgmės kiekis

Saldainiai (kieti), šokoladas be įdaro	Pomadiniai saldainiai, dražė	Jusliniai tyrimai

Sirupai, sirupai su priedais	Tiršti, gali būti naudojami kaip užpilai, sudėtyje turintys daug cukraus (daugiau kaip 50 proc. sausosios medžiagos svorio)

Melasa ir kiti sirupai

Medaus gaminiai	Medaus gaminiai su riešutais, uogomis ir kt.	Pakitęs kvapas ir skonis

Konservuotas maistas (skardinėse, stiklainiuose)	Daržovių, vaisių, uogų, prieskoninių žolelių, grybų produktai, sriubos, salotos, uogienės ir kt.	Skardinių pažeidimai (rūdys), išsipūtę dangteliai

Fasuoti gaivieji gėrimai ir sultys, vanduo	Pakitęs kvapas ir skonis, pakuočių pažeidimai

Actas	Maistinis actas (spalva priklauso nuo acto rūšies)	Drumzlės, gleivės, spalva, nuosėdos	Jusliniai tyrimai	Acto realizavimo terminas neribojamas, kol laikant jis nesusidrumsčia, nepakinta jo spalva ir neiškrenta actui nebūdingos nuosėdos
Ilgo galiojimo maisto produktai
Grūdų ir pseudo grūdų miltai, miltų mišiniai	Drėgni, užteršti aruodiniais kenkėjais, pakitęs kvapas ir skonis	Užkrėstumas aruodiniais kenkėjais, jusliniai tyrimai, drėgmės kiekis	iki 1 mėn.
Padažai, užpilai, pagardai	Kečupai, salotų užpilai, garstyčios ir kiti panašūs produktai	Pakitęs kvapas ir skonis	Jusliniai tyrimai

Aliejai	Apkartimas, padidėjęs laisvųjų rūgščių kiekis	Rūgščių skaičius, peroksidų skaičius, jusliniai tyrimai

Sausainiai	Be greitai gendančių įdarų ar papuošimų	Pakitęs kvapas ir skonis, užteršti aruodiniais kenkėjais	Jusliniai tyrimai

Javainiai, grūdų ir pseudo grūdų dribsniai, traškučiai ir kiti panašūs produktai

Jusliniai tyrimai

Sausi želė, kisieliai, pudingai, konditeriniai papuošimai ir kiti panašūs gaminiai	Pakitęs kvapas ir skonis	Jusliniai tyrimai

Saldūs užtepai iš kakavos, riešutų, sėklų (riešutų sviestas, šokoladiniai kremai)	Apkartimas, pakitęs kvapas ir skonis	Jusliniai tyrimai

Šokoladas su įdarais ir šokolado gaminiai su įdarais	Pakitęs kvapas ir skonis

Greito paruošimo produktai (sriubos, sausos košės)	Apkartimas

Maisto papildai	Pakitusi spalva, išvaizda, sumažėjęs veikliųjų medžiagų kiekis	Jusliniai tyrimai, laboratoriniai veikliųjų medžiagų kiekiai	Iki 1 mėn., perskaičiavus rekomenduojamą suvartoti kiekį ir papildomai paženklinus pakuotę
Riboto galiojimo maisto produktai
Duona, pyrago gaminiai	Supeliję, drėgni, sudžiūvę, pakitęs kvapas ir skonis	Drėgmės kiekis, jusliniai tyrimai	Rekomenduojama laikyti ne ilgiau nei 5 dienas.
Džiovinti vaisiai, daržovės, prieskoniai, jūros dumbliai, grybai, riešutai, sėklos ir kiti panašūs produktai	Pakitęs kvapas, skonis, spalva; užteršti aruodiniais kenkėjais, supeliję	Užkrėstumas aruodiniais kenkėjais, jusliniai tyrimai, drėgmės kiekis	Iki 2 savaičių

_________________